b'\n_START_ARTICLE_\nBalizem\n_START_SECTION_\nEpidemiologija\n_START_PARAGRAPH_\nBalizem/hemibalizem je zelo redka motnja, zanjo zboli pribli\xc5\xbeno 1/500.000 letno. Pojavlja se ve\xc4\x8dinoma pri ljudeh, starej\xc5\xa1ih od \xc5\xa1estdeset let. Redko se pojavlja pri otrocih, in sicer pri Sydenhamsovi horei. Motnja je enako pogosta pri mo\xc5\xa1kih in \xc5\xbeenskah, ne glede na raso. 2/3 pacientov ima hemi/balizem kot posledico mo\xc5\xbeganske kapi (cerebrovaskularnega inzulta).\n_START_SECTION_\nZgodovinsko\n_START_PARAGRAPH_\nBalizem/hemibalizem je izredno redka motnja gibanja. Leta 1956 je ameri\xc5\xa1ki nevrolog Whittier predstavil izsledke pacientov s to motnjo ameri\xc5\xa1ki nevrolo\xc5\xa1ki skup\xc5\xa1\xc4\x8dini. V tridesetih letih je zbral le \xc5\xa1estdeset takih primerov. Whittier je bil tudi prvi, ki je sku\xc5\xa1al dokazati anatomsko mesto motnje. Skupaj s sodelavci je izvajal eksperimente na opicah in odkril, da ob po\xc5\xa1kodbi subtalami\xc4\x8dnega jedra izzove balisti\xc4\x8dne gibe. Hemibalisti\xc4\x8dne gibe na polovici telesa je izzval na nasprotni strani po\xc5\xa1kodbe subtalami\xc4\x8dnega jedra. Dolga leta so balizem/hemibalizem povezovali le s po\xc5\xa1kodbami subtalami\xc4\x8dnega jedra, kasneje pa so s slikovno diagnostiko pri \xc4\x8dloveku dokazali, da je lahko okvara tudi drugje - v podro\xc4\x8dju bazalnih ganglijev ali njegovih zank._NEWLINE_Kasneje so razvili tudi metode s katerimi so v subtalami\xc4\x8dno jedro vbrizgavali kainsko kislno ter iboteni\xc4\x8dno kislino in s tem povzro\xc4\x8dili enako motnjo, ki pa je reverzibilna. V zadnjih letih je napredovala predvsem slikovna diagnostika, ki prika\xc5\xbee natan\xc4\x8dno lokacijo lezij, ki po\xc5\xa1kodujejo omenjene strukture. Revolucionarna pa je tudi uporaba novih, u\xc4\x8dinkovitej\xc5\xa1ih zdravil, ki so bistveno izbolj\xc5\xa1ale prognozo te bolezni. Zato je danes balizem/hemibalizem relativno enostavno re\xc5\xa1ljiva ali vsaj obvladljiva motnja.\n_START_SECTION_\nAnatomska lega\n_START_PARAGRAPH_\nZa balizem/hemibalizem so pomembna naslednja anatomska mesta v mo\xc5\xbeganih. Bazalni gangliji so skupina jeder razli\xc4\x8dnega izvora, ki tvorijo funkcijsko enoto. Le\xc5\xbeijo na bazi sprednjega dela mo\xc5\xbeganov in so povezani s kortiko-bazalnimi-ganglije-kortikalnimi zankami z mo\xc5\xbeganskim korteksom (skorjo)._NEWLINE_Najpomembnej\xc5\xa1e zanke so: 1. Motori\xc4\x8dna zanka: skrbi za kontrolo motorike 2. Okulomotorna zanka: kontrola o\xc4\x8desnih gibov 3. Lateralna orbitofrontalna zanka: kontrola vedenja, obsesivne-kompulzivne motnje 4. Dorzolateralna prefrontalna zanka: eksekutivno delovanje, delovni spomin, na\xc4\x8drtovanje. 5. Anteriorna cingultana zanka: okrepitev ostalih signalov._NEWLINE_Pri balizmu/hemibalizmu je najpogosteje motnja nekje v motori\xc4\x8dni zanki. Glavna pot iz mo\xc5\xbeganske skorje poteka do striatuma (ki ga sestavljata putamen in nucleus caudatus) in nato do bazalnih ganglijev (Globus pallidus eksterna GPe). Preko globus pallidusa pars interna (GPi ) in talamusa (subtalami\xc4\x8dnega jedra) ponovno nazaj v mo\xc5\xbegansko skorjo. Globus pallidus interna (Gpi) je inhibitorno jedro, ki zavira talamus (ta pa ekscitira mo\xc5\xbegansko skorjo, da prekine gibe). Zmanj\xc5\xa1ano delovanje v GPi se ka\xc5\xbee kot hemibalizem, saj talamus ni inhibiran, s tem pa v mo\xc5\xbeganski skorji ni aktivnosti, ki bi zavrla nehotene gibe. Subtalami\xc4\x8dna jedra (STN) spodbujajo GPi, da zavira talamus in s tem nehotene gibe. Po\xc5\xa1kodba STN je najpogostej\xc5\xa1i vzrok hemibalizma, saj zaradi okvare bodisi dovodne ali odvodne poti GPi ne more delovati pravilno._NEWLINE_Putamen sestavlja skupaj z nukleusom caudatusom striatum, preko katerega te\xc4\x8de zanka iz korteksa v GPi. Okvara le-tega pa prav tako prekine kortiko-bazalno-ganglije-kortikalno zanko, kar ponovno povzro\xc4\x8di hemibalizem._NEWLINE_Nukleus caudatus je zadol\xc5\xbeen za premike, ki jih zavestno opravljamo, zato po\xc5\xa1kodbe v tem delu povzro\xc4\x8dajo hemibalizem pri hotenih gibih.\n_START_SECTION_\nEtiologija\n_START_PARAGRAPH_\nBalizem/hemibalizem je najve\xc4\x8dkrat posledica okvare subtalami\xc4\x8dnih jeder, ta so prizadeta na kontralateralni strani od dejanskih hemibalisti\xc4\x8dnih gibov. To pomeni, da \xc4\x8de so prisotni sunkoviti, nekoordinirani gibi na levi strani telesa, bo subtalami\xc4\x8dno jedro prizadeto v desni hemisferi mo\xc5\xbeganov in obratno.\n_START_SECTION_\nCerebrovaskularni inzulti\n_START_PARAGRAPH_\nNajpogosteje so subtalami\xc4\x8dna jedra prizadeta zaradi majhnih cerebrovaskularnih inzultov (mo\xc5\xbeganskih kapi) v podro\xc4\x8dju bazalnih ganglijev. Mo\xc5\xbeganska kap je nenadna in nepovratna izguba mo\xc5\xbeganskih funkcij zaradi okrnjene dostave kisika mo\xc5\xbeganskim celicam. Vzrok je lahko infarkt, kar pomeni, da pomanjkanje dostave sve\xc5\xbee krvi, s tem pa kisika, nastane zaradi zapore \xc5\xbeile. Ateroskleroti\xc4\x8dne \xc5\xbeile v svoji steni kopi\xc4\x8dijo izbo\xc4\x8dene vozli\xc4\x8daste t. i. aterome (v njih so holesterolni kristali, z ma\xc5\xa1\xc4\x8dobo polnjeni makrofagi), ti so povrhu kalcificirani. Ateromi lahko pregradijo celotno \xc5\xbeilno steno, ali pa zmanj\xc5\xa1ajo \xc5\xbeilni volumen s tem pa dostavo krvi mo\xc5\xbeganskim celicam. \xc4\x8ce ateromi po\xc4\x8dijo in se napolnijo s krvjo, nenadoma zaprejo \xc5\xbeilno steno in s tem povzro\xc4\x8dijo infarkt. Zaporo \xc5\xbeile pa lahko povzro\xc4\x8di tudi krvni strdek (embol), ki najpogosteje nastane pri atrijski fibrilaciji (migetanju sr\xc4\x8dnih preddvorov). Iz levega preddvora srca pri iztisu krvi embulus odnese v mo\xc5\xbegane in tam povzro\xc4\x8di zaporo \xc5\xbeile ter posledi\xc4\x8dno infarkt. Okrnjeno dostavo kisika pa povzro\xc4\x8da tudi krvavitev intrakranialno in ekstrakranialno. Intrakranialna krvavitev je krvavitev v mo\xc5\xbeganski parenhim ali v ventrikle. To se zgodi kot posledica, ko po\xc4\x8di ena izmed intrakranialnih \xc5\xbeil. Nastane lahko tudi kot posledica po\xc4\x8denih anevrizem, manj\xc5\xa1ih \xc5\xbeil in prirojenih \xc5\xbeilnih malformacij. Hemibalizem zaradi mo\xc5\xbeganske kapi je samoomejujo\xc4\x8d, kar pomeni, da se bo z okrevanjem po mo\xc5\xbeganski kapi relativno dobro popravil sam od sebe.\n_START_SECTION_\nNeoplazme (Novotvorbe)\n_START_PARAGRAPH_\nNeredko pa je vzrok hemibalizma tudi rasto\xc4\x8di tumor v bazalnih ganglijih. Po odstranitvi tumorja lahko ta motnja tudi izgine. Tumorji v mo\xc5\xbeganih najpogosteje nastanejo zaradi nenormalne delitve in rasti celic, nastanejo t. i. neoplazme ali novotvorbe. Tumor pa lahko nastane kot posledica tuberkuloznega meningitisa (pri oku\xc5\xbebi z bakterijo Mycobacterium Tuberculosis ali bovis). Tudi ta po\xc5\xa1koduje bazalne ganglije in povzro\xc4\x8di balisti\xc4\x8dne/hemibalisti\xc4\x8dne gibe.\n_START_SECTION_\nTravmatske po\xc5\xa1kodbe glave\n_START_PARAGRAPH_\nso najpogosteje pri po\xc5\xa1kodbah zaradi nasilja. Pride do po\xc5\xa1kodb bazalnih ganglijev, ki se kon\xc4\x8dajo z balizmom/hemibalizmom.\n_START_SECTION_\nEkstrapiramidne motnje\n_START_PARAGRAPH_\nBalizem je lahko posledica ekstrapiramidnih motenj, kot so nevrodegenerativne bolezni bazalnih ganglijev. Med najbolj poznanimi so Parkinsonova bolezen in drugi parkinsonizmi (bolezni po etiologiji podobne pojavu Parkinsonovi bolezni). Pri Parkinsonovi bolezni gre za propad celic v bazalnih ganglijih, ki proizvajajo dopamin. Kot posledico tega pomanjkanja pa najve\xc4\x8dkrat vidimo tresenje rok, kot pri \xc5\xa1tetju kovancev, rigidnost, pacient se dr\xc5\xbei sklju\xc4\x8deno in hodi z majhnimi koraki ter upadlo mimiko obraza, kot bi si nadel masko. Redko pa lahko pri tej bolezni odkrijemo tudi diskineti\xc4\x8dne gibe kot je balizem/hemibalizem, ki ga uvr\xc5\xa1\xc4\x8damo med pozitivne fenomene.\n_START_SECTION_\nSistemske bolezni\n_START_PARAGRAPH_\nBalizem/hemibalizem se pojavi tudi pri nekaterih sistemskih boleznih. Pri zvi\xc5\xa1ani telesni temperaturi in pri aketoti\xc4\x8dni hiperglikemiji (v krvi ne najdemo zvi\xc5\xa1anih ketonskih teles, pa\xc4\x8d pa zvi\xc5\xa1ano raven sladkorja, glukoze, v krvi nad 11,5 mmol/l). Visoka raven sladkorja povzro\xc4\x8di po\xc5\xa1kodbe, lezije, v subtalami\xc4\x8dnem jedru, ki jih najdemo pogosteje pri starej\xc5\xa1ih. Prav tako so lahko lezije v putamenu, Globusu Pallidusu in kaudatnem jedru. Balisti\xc4\x8dni/hemibalisti\xc4\x8dni gibi se pojavijo, ko se raven glukoze v krvi zelo dvigne. Ponehajo pa z zni\xc5\xbeanjem ravni glukoze v krvi. Samo povi\xc5\xa1ana glukoza naj ne bi povzro\xc4\x8dila balizma/hemibalizma, temve\xc4\x8d majhne, petehialne krvavitve v bazalnih ganglijih. Morda pa hiperglikemija povzro\xc4\x8da zmanj\xc5\xa1ano produkcijo GABA in Acetilholina, ki prav tako vodita v balizem/hemibalizem.\n_START_SECTION_\nAmiotrofi\xc4\x8dna lateralna skleroza\n_START_PARAGRAPH_\nje huda degenerativna bolezen \xc5\xbeiv\xc4\x8devja pri kateri pride do propada zgornjih in spodnjih motori\xc4\x8dnih nevronov. Postopoma nastopi popolna ohromelost vseh mi\xc5\xa1ic. Senzorika pa pri tem ni po\xc5\xa1kodovana. Propadejo lahko tudi nevroni v bazalnih ganglijih in s tem povzro\xc4\x8dijo hemibalizem, ki pa s propadom ve\xc4\x8dine motori\xc4\x8dnih nevronov pojenja.\n_START_SECTION_\nBolezni demielinizacije\n_START_PARAGRAPH_\nkot so multipla skleroza, pomanjkanje vitamina B12 in druge, povzro\xc4\x8dajo propad mielinske ovojnice nevronov. Lahko so prizadeti tudi nevroni v bazalnih ganglijih, kar poleg tipi\xc4\x8dnih ekstrapiramidnih motenj povzro\xc4\x8da tudi balizem/hemibalizem.\n_START_SECTION_\nPri Avtoimunskih boleznih,\n_START_PARAGRAPH_\npredvsem pri Sistemskem lupusu eritematozusu (SLE), se lahko pojavijo hemibalisti\xc4\x8dni zgibki.\n_START_SECTION_\nHIV pozitivni pacienti\n_START_PARAGRAPH_\nimajo lahko balisti\xc4\x8dne/hemibalisti\xc4\x8dne gibe, ko bolezen preide v AIDS. Zaradi padca imunosti so pacienti izpostavljeni pogostim infekcijam. Najpogosteje povzro\xc4\x8da balizem/hemibalizem toksoplazmoza, ki pu\xc5\xa1\xc4\x8da lezije v predelu bazalnih ganglijev. Balizem/hemibalizem povzro\xc4\x8di tudi hipoglikemija pri jemanju zdravila pentamidin, ki ga jemljejo pacienti z AIDS-om.\n_START_SECTION_\nTudi nekatera zdravila\n_START_PARAGRAPH_\npovzro\xc4\x8dajo diskinezije kot sta balizem in hemibalizem. Med njimi so: Levodopa (prekurzor dopamina, ki se uporablja pri zdravljenju Parkinsonove bolezni), Fenitoin (zavira nenormalno mo\xc5\xbegansko aktivnost, tako da deaktivira Na-ionske kanal\xc4\x8dke. Tako stabilizira mo\xc5\xbeganske celice. Uporablja se kot antiepileptik.) in nekateri oralni kontraceptivi.\n_START_SECTION_\nDiferencialna diagnoza\n_START_PARAGRAPH_\nBalizem/hemibalizem zlahka zame\xc5\xa1amo s katerokoli hiperkineti\xc4\x8dno motnjo, zlasti horeo. Pomagamo si predvsem s tem, da imajo balisti\xc4\x8dni gibi visoko amplitudo. Prisotni so tudi pono\xc4\x8di in se nahajajo v proksimalnih delih udov. Lahko zavzamejo tudi obrazne mi\xc5\xa1ice.\n_START_SECTION_\nLaboratorijske preiskave\n_START_PARAGRAPH_\nOsnovna krvna slika, sedimentacija eritrocitov v krvi, raven glukoze v krvi, VDRL, ANA test, PT, aPTT, test nose\xc4\x8dnosti in preiskave urina so prve preiskave, ki jih naro\xc4\x8dimo. Kasneje lahko dodamo testiranje za HIV, preverjanje koncentracije antikonvulzivov v krvi, mikrobiolo\xc5\xa1ka kultura \xc5\xberela ter test na antistreptolizinska protitelesa.\n_START_SECTION_\nSlikovna diagnostika\n_START_PARAGRAPH_\nS CT (ra\xc4\x8dunalni\xc5\xa1ka tomografija) in MRI (magnetna resonanca) sku\xc5\xa1amo dokazati lokacijo lezije v mo\xc5\xbeganih. Diagnoza z MRI-jem je bolj natan\xc4\x8dna, saj je bolj ob\xc4\x8dutljiva in to\xc4\x8dno poka\xc5\xbee spremembo tkiva in njegovo lokacijo.\n_START_SECTION_\nZdravljenje\n_START_PARAGRAPH_\nPri zdravljenju je najpomembnej\xc5\xa1e, da odkrijemo vzrok, ki povzro\xc4\x8da balisti\xc4\x8dne/hemibalisti\xc4\x8dne gibe. \xc4\x8ce je to hiperglikemija, oku\xc5\xbeba s toksoplazmo, druge infekcije ali neoplazme lahko odstranimo primarno bolezen, s tem pa odpravimo tudi balizem/hemibalizem. Hiperglikemijo bomo zdravili z injekcijami inzulina in primerno dieto. Toksoplazmozo s pirimetinom, sulfadiazinom in atovaquonom. Neoplazme pa v odvisnosti od tipa, lokacije in funkcije prizadetega mesta, z radioterapevtskim sevanjem, kirur\xc5\xa1kim posegom ali s kemoterapijo._NEWLINE_Nujno je tudi, da pacientu nudimo podporno terapijo, s katero prepre\xc4\x8dimo po\xc5\xa1kodbe zaradi nekontroliranih gibov, prepre\xc4\x8dimo druge infekcije kot so plju\xc4\x8dnica in infekcije urinarnega trakta._NEWLINE_Za zdravljenje balizma/hemibalizma, ki ni samoomejujo\xc4\x8d ali pa ga ne pozdravimo z odstranitvijo primarne bolezni, uporabljamo zdravila. Z njimi \xc5\xbeelimo dose\xc4\x8di remisijo (ozdravitev) bolezni ali pa vsaj ubla\xc5\xbeitev simptomov._NEWLINE_Antagoniste dopamina uporabljamo za prehodne pa tudi stalne (ti so prisotni ve\xc4\x8dino \xc4\x8dasa) balisti\xc4\x8dne gibe. So standardna zdravila in so u\xc4\x8dinkovita pri devetdesetih procentih pacientov. Dopamin sicer ni direktno povezan z balizmom/hemibalizmom, a so se ta zdravila izkazala za najbolj\xc5\xa1a. Uporabljajo pa se predvsem s haloperdiolom, pimozidom in klorpromazinom. ITB Terapija ali intratektalna baklofenska terapija se uporablja pri razli\xc4\x8dnih motnjah gibanja, lahko tudi pri balizmu/hemibalizmu. U\xc4\x8dinkovito zmanj\xc5\xa1a balisti\xc4\x8dne/hemibalisti\xc4\x8dne gibe. Deluje pa tudi do \xc5\xa1est let po aplikaciji._NEWLINE_Tetrabenazini se uporabljajo pri bla\xc5\xbeenju simptomov hiperkineti\xc4\x8dnih sindromov. Deluje tako da zmanj\xc5\xa1uje raven dopamina v bazalnih ganglijih. Drasti\xc4\x8dno zmanj\xc5\xa1a simptome, a takoj, ko prenehamo z zdravljenjem ali zmanj\xc5\xa1amo dozo zdravila, se balisti\xc4\x8dni/hemibalisti\xc4\x8dni gibi povrnejo. Nekaterim pacientom pomagajo benzodiazepini, ki oja\xc4\x8dijo delovanje GABA-A in u\xc4\x8dinkujejo kot sedativi, anksiolitiki, hipnotiki in mi\xc5\xa1i\xc4\x8dni relaksanti. Drugim pomaga Reserpin, ki zmanj\xc5\xa1a raven katholaminov, s tem pa zni\xc5\xbea pritisk in umiri organizem. Je antihipertenzik in antipsihotik. V zadnjem \xc4\x8dasu pa se je za u\xc4\x8dinkovito izkazala tudi valproi\xc4\x8dna kislina, ki se uporablja kot antikonvulzant, antidepresiv in antiepileptik._NEWLINE_Funkcionalna Nevrokirurgija pride na vrsto le v skrajnih primerih, ko nobeno zdravljenje z zdravili ni u\xc4\x8dinkovito. Globus pallidus po\xc5\xa1kodujemo, naredimo lezijo ali pa povzro\xc4\x8dimo globoko mo\xc5\xbegansko stimulacijo. Slednja je te\xc5\xbeje izvedljiva, saj mora biti pravilno in kontinuirano izvedena._NEWLINE_Med pomembne vidike zdravljenja sodi tudi poduk pacienta in njegovih svojcev o tej motnji. Nekateri strokovnjaki pa priporo\xc4\x8dajo vaje iz koordinacije, ravnote\xc5\xbeja in kontrole gibov. Prav tako je izjemnega pomena tudi okolje, ki takega pacienta sprejme in ga spodbuja. Kontraindikacije za zdravljenje: Nevroepileptikov ne smemo uporabiti pri pacientih, ki so imeli prej kakr\xc5\xa1nokoli preob\xc4\x8dutljivo reakcijo na ta zdravila. Pri pacientih z malignim nevrolepti\xc4\x8dnim sindromom in pri tistih, ki imajo sindrom podalj\xc5\xa1anega QT intervala._NEWLINE_Opozorilo: Glavni problem pri dolgotrajni uporabi dopaminskih antagonistov je razvoj ekstrapiramidnih stranskih u\xc4\x8dinkov kot so ataksija, z zdravili povzro\xc4\x8deni parkinsonizmi, tardivna diskinezija in maligni nevrolepti\xc4\x8dni sindrom. Drugi stranski u\xc4\x8dinki so sedacija, sprememba sr\xc4\x8dne prevodnosti, zvi\xc5\xa1anje telesne te\xc5\xbee, makulopapularna srbe\xc4\x8dica, holestati\xc4\x8dna zlatenica, prehodna leukopenija in fotosenzitivnost.\n_START_SECTION_\nPrognoza\n_START_PARAGRAPH_\nBalizem/hemibalizem je izredno redek pojav in je bolezen predvsem starej\xc5\xa1ih ljudi, zato je prognoza, vsaj do nedavnega, bila slaba. Pacienti so pogosto umirali zaradi progresivnega iz\xc4\x8drpanja, sr\xc4\x8dne odpovedi in plju\xc4\x8dnice. Z uvedbo u\xc4\x8dinkovitih zdravil pa se je pre\xc5\xbeivetje drasti\xc4\x8dno pove\xc4\x8dalo. Pove\xc4\x8dalo se je tudi \xc5\xa1tevilo tistih, ki so spontano ozdraveli v \xc4\x8dasu po terapiji z zdravili. Tisti, ki pa z zdravili ne dose\xc5\xbeejo remisije, lahko z njimi balisti\xc4\x8dne/hemibalisti\xc4\x8dne gibe relativno dobro obvladajo.\n_START_SECTION_\nViri in literatura:\n_START_PARAGRAPH_\n\xe2\x80\xa2The 5-Minute Neurology Consult, D. Joanne Lynn,Herbert B. Newton,Alexander Rae-Grant_NEWLINE_\xe2\x80\xa2Prognosis in Hemiballismus, H.H., M.D. and D.M. Forman, M.D._NEWLINE_\xe2\x80\xa2Bazalni gangliji in njihova funkcija, Dejan Georgiev, dr.med_NEWLINE_\xe2\x80\xa2Wikipedija - Hemiballismus_NEWLINE_\xe2\x80\xa2Klini\xc4\x8dna nevrolo\xc5\xa1ka preiskava, A. Lavri\xc4\x8d, M. Janko, A. Strahovnik_NEWLINE_\xe2\x80\xa2Neurology and Neurosurgery Illustrated, Kenneth W. Lindsay, Ian Bone, Geraint Fuller_NEWLINE_\xe2\x80\xa2Clinical Neurology, C. David Marsden, Timothy Fowler'